Lucila Engels-Boskaljon

Lucila Engels-Boskaljon (☆ 19 di ougùstùs 1920 na Otrobanda - † 27 di febrüari 1993 na Kòrsou) tabata un pintor, muralista i artista di mosaiko di Kòrsou. E ta un di e mihó artistanan plástiko kurasoleño i esun mas legendario. 

 Biografia 
Lucila Boskaljon, tambe konosí komo  "Shon Chi", a nase i semper a biba na Otrobanda, entre otro na Witteweg, Huize Belvedère, Den Amsterdam i finalmente na Huize Stroomzigt. E tabata e di dos yu muhé di Rudolf (Shon Dòdò) Boskaljon (1887-1969) i nietu di Johannes (Shon Janchi) Boskaljon (1863-1936), ambos konosido músiko kurasoleño. Su mama tabata Graciela V. Ecker (1888-1981). El a lanta den un ambiente di arte i a bai skol na St. Martinus Gesticht. Desde un edat hoben e tabata toka fio den e Orkesta Filarmóniko di Kòrsou, di kua su tata tabata dirigente.

Dia 20 di febrüari 1939 el a kasa ku Chris Engels, doktor, pintor, poeta, músiko i e pianista di Orkesta Filarmóniko di Kòrsou. Net promé ku Guera Mundial II Lucila Engels ta kuminsa pinta, siguiendo asina su kasa. Ku guia i apoyo di su kasa e ta desaroya su mes komo pintor outodidakto, trahando obranan ku pintura di zeta, pero tambe obranan mural i di mosaiko. Su estilo ta evolua di uno primitivo pa uno ekspreshonista i den dekada 50 i 60 di siglo binti ta haya gran fama. Su pintura mas konosí ta "Muhé Blou" (1951). Su prome exposishon den exterior tabata den paviljoen di Vondelpark na Amsterdam na aña 1948. Despues a sigui exposishonnan na São Paulo, Caracas i New York. 

Banda di su pinturanan e tabata traha mosaiko i mural. Por apresia algun di su mosaikonan na Kòrsou; entre otro riba e muraya eksterior di "Huize Stroomzigt", na Hospital Adventista en e instalashon di purifikashon di awa na Klein Hofje i su muralnan ta den kapel na Daniel.

 Eksposishon 
Komo parti di un grupo el a tene su promé eksposishon di pintura den Vondelpark Paviljoen na Amsterdam na 1948, i a bai den historia komo e promé hende muhé kurasoleño ku ta ekshibí su obranan di pintura. Engels a ekshibí na 1950 i 1954 den Museo di Kòrsou; e prome biaha huntu ku su kasá i na e di dos e inita gana promé premio ademas di un "honorable mention". Na 1953 el a partisipa ku su obranan na e promé ekshibishon kolektivo di arte antiano, titulá "Curaçao, schilderend en geschilderd" den Stedelijk Museum Amsterdam. Otro eksposishonnan na Hulanda tabata na 1957, 1967, 1983 i 2017. Na 1967 su kolekshon a wordu presenta den un eksposishon ku a biaha pa seis siudat hulandes. Na 2017 su obranan a forma parti di e eksposishon De Stijl en expressionisme in de tropen - Sandberg, Rietveld, Chris en Lucila Engels op Curaçao den museo Dr8888 na Drachten, FrieslandDe Stijl en expressionisme in de tropen - Sandberg, Rietveld, Chris en Lucila Engels op Curaçao, whichmuseum.nl (2017). Pafor di Reino Hulandes el a ekshibi na  Caracas, Venezuela (1955, 1969), Republika Dominikano (1963), New York (1967) i Colombia (1975) i a partisipa na e Bienal di Sao Paulo, Brasil na 1961 i 1967.

 Otro aktividat 
Engels ta konosi tambe pa ta e promé muhé kurasoleño ku a organisá aktividat di arte i kultura pa pueblo di Kòrsou. Ront 1964 el a kuminsa duna les di pintamentu na Sentro Pro Arte i a expande despues pa e barionan, pa yega mas tantu serka e hubentut. El a organisá eksposishonnan pa ekshibí e obranan di su kursistanan. E tabata manda nan obranan pa Suisa i Italia pa partisipa den kompetensianan internashonal pa talento nobo. E obranan ta saka e promé i di dos premio na aña 1973 i 1975. Den e époka aki Engels tabata aktivo tambe komo terapista di arte na Klínika Capriles.

Entre 1948 i 1969 Engels a manehá Museo di Kòrsou. Di 1970 te 1986 e tabata kurator, dedikando su mes na atrae eksposishonnan di afó. Despues di a logra restourá e monumentu develá na 1937 riba Plasa Brion pa konmemora su welo, e asina yamá Kiosko di Shon Janchi Boskaljon, e ta duna esaki un lugá den e hardin di e museo na 1986.

 Honor 
Na 1970 Lucila Engels-Boskaljon a risibí e Premio Cola Debrot pa su enorme amor pa su trabou i produktividat riba nivel artistiko; su aktividatnan riba tereno di pintamentu ku hubentut i su numeroso eksposishonnan paden i pafor di Kòrsou.  Na 1975 e ta wòrdu kondekorá komo "Ridder" den Orden di Oranje-Nassau.E tabata e promé artista antiano di kual su obra ta portretá riba un stampia di Servisio Postal di Antias Hulandes. Ta trata aki di e seri "Mama i yu" di aña 1993.

 Literatura 
 Willem Sandberg, Chris en Lucila Engels, 1958, Stedelijk Museum Amsterdam
 Lucila Engels schilderijen, 1967, Sticusa, Amsterdam 
 Daniel Balderston, Mike Gonzalez & Ana M. López (red.), Encyclopedia of Contemporary Latin American and Caribbean Cultures. Volume 1: A–D, London/New York: Routledge, 2000, pag. 519.
 Jeanne Henriquez, Kòrsou su muhénan pionero, 2002, Archivo Nashonal Kòrsou

Category:Hende
Category:Arte na Kòrsou
Category:Ganador premio Cola Debrot